**LEHEL Ferenc**

festő, művészeti író

*(Papos, 1885. november 13.–São Paulo, 1975. augusztus 23.)*

Az 1903/04-es tanévben a Mintarajziskola, majd 1906-ban a nagybányai szabadiskola növendéke és 1908-14 között a telep iskolán kívül visszatérő vendége volt. 1909-től publikált művészeti írásokat. 1921-ben abbahagyta a festést. 1939-től Olaszországban, Brazíliában és Londonban élt. Festményeit nagybányai plein air szemléletmód jellemzi. 1934-37 között 12 számot jelentetett meg a saját maga által írt és szerkesztett Nemzeti Művészet. Lehel Ferenc naplójegyzetei c. folyóiratból. Elméleti érdeklődéssel közelítette meg Csontváry művészetét a róla készített, sokat vitatott, szubjektív hangvételű írásaiban, melyekben a festő "különcségeit" a dekadens kor rovására írta. Művészetelméleti fejtegetéseiben a történetileg kialakult kategóriák tartalmait sokszor félreértve vagy a kor divatos eszmei áramlatainak befolyására átértelmezve megkísérelt új, saját maga teremtette rendszert kidolgozni. Trialista metafizikáját leginkább a Wölfflin rendszeréből kölcsönzött periodikus ismétlődés elméletével rokon alapelvekre próbálta meg felépíteni. Alapvető szemléleti kategóriái: a primitív, a klasszikus, a barokk kiegészül a materializmus, racionalizmus, szenzualizmus fogalmaival, és ezek, valamint további alcsoportok bevonásával kísérelte meg leírni a filozófiai gondolkodás és művészeti jelenségek - szerinte - elsődlegesen ösztönvezérelte fejlődését.

Kiállítások az adatbázisban:

 \* Lehel Mária, Lehel Ferenc kiállítása (1999)

Főbb művei

A művészet bölcselete, Budapest, 1910

Magyar művészet a török világ idején, Budapest, 1913

Esztopszichofizikai tanulmányok, Budapest, 1913

A romantikától az expresszóig. Egy művészettörténeti monstre dráma. A XIX. századi művészet iskoláinak vázlata, Budapest, 1921

Gulácsy Lajos dekadens festő, Budapest, 1922

Csontváry Tivadar a posztimpresszionista festés magyar előfutára, Budapest, 1922

Cézanne, Budapest, 1923

Notre art dément. Quatre études sur l'art pathologique, Paris, 1926

Haladó művészet. Újrendszerű stílusmorfológia vázlata, Budapest, 1929 (németül: Fortschreitende Entwicklung. Versuch einer reinen Kunstmorphologie, München, 1929)

Morphologie Coparrée, Paris, 1930

Csontváry, Paris, 1931

Háromformájú teremtő fejlődés (Egy trialista mindenség szemlélet), Budapest, 1935

Csontváry Tivadar újonnan felmerült képeinek kiállítása, Budapest, Fränkel Szalon, 1936

Az ösztön filozófiája. Történelemesztétika. Neobarbarizmus, Budapest, 1939

Instinct in History, London, 1947

Csontváry (válogatás L. F. írásaiból (szerk.: MILTÉNYI T.), Budapest, 1998.

Irodalom

LÁZÁR B.: A művészet bölcselete, AH, 1910

HEVESSY I.: ~: Egy művészettörténeti monstre-dráma - A romantikától az ekszpresszióig, Nyugat, 1921. június 1.

FÜLEP L.: Műkedvelők bővedje, Ars Una, 1923/3.

KÁLLAI, E.: Ungarische Kunstliteratur, Der Cicerone, 1924/3.

BIERBAUER V.: ~: Haladó művészet, Tér és Forma, 1929/4.

Magyar művészet 1919-1945 (szerk.: KONTHA S.), Budapest, 1985.

(Mazányi Judit)